text: Ros til slagteriarbejdere fra landmænd
  03 september 2013 kl. 06.58
  Slagteriarbejderne i Danish Crown får ros fra Sønderjysk Landboforening for deres aftale om at investere en del af deres løn i øget svineproduktion.
  Stærk nytænkning kalder Christian Lund, formand for Sønderjysk Landboforening aftalen om, at slagteriarbejderne i Danish Crown vil være med til at redde danske arbejdsplader ved at gå ned i løn og derved være med til at finansiere nye stalde til produktion af tre millioner svin.
  - I Sønderjysk Landboforening finder vi, at det er et overordentligt stærkt signal, om at slagteriarbejderne og landmænd har fælles interesse i at fastholde og stoppe nedgange i en solid dansk råvareproduktion af danske landbrugsråvarer til vores fødevareindustri, siger Christian Lund.
  Den sønderjyske landboformand håber, at slagteriarbejderne bakker op om NNF-tillidsmændenes forslag.
  